1.

Vkladajú sa tieto články 6a, 6b a 6c: „Článok 6a Výmena záznamov uchovávaných zdaniteľnými osobami alebo ich sprostredkovateľmi 1. Členský štát spotreby požiada členský štát identifikácie o záznamy, ktoré uchováva zdaniteľná osoba alebo sprostredkovateľ podľa článkov 369, 369k a 369x smernice 2006/112/ES, pričom použije štandardný formulár uvedený v článku 1 vykonávacieho rozhodnutia Komisie C(2019) 2866 (*1). Členský štát spotreby zasiela štandardný formulár elektronicky prostredníctvom siete CCN/CSI. Členský štát spotreby uvádza v štandardnom formulári tieto informácie: a) vyhlásenie o tom, že žiadosť sa podáva podľa článku 47i ods. 1 nariadenia (EÚ) č. 904/2010; b) meno zdaniteľnej osoby a meno sprostredkovateľa, ak je vymenovaný; c) identifikačné číslo pre DPH pridelené členským štátom identifikácie zdaniteľnej osobe alebo sprostredkovateľovi v súvislosti so zdaniteľnou osobou, ktorú sprostredkovateľ zastupuje; d) zdaňovacie obdobie, na ktoré sa žiadosť vzťahuje; e) druh požadovaných záznamov. 2. Členský štát identifikácie zasiela záznamy získané od zdaniteľnej osoby alebo jej sprostredkovateľa členskému štátu spotreby prostredníctvom formulára uvedeného v článku 1 vykonávacieho rozhodnutia C(2019) 2866. Štandardný formulár sa zasiela elektronicky prostredníctvom siete CCN/CSI. 3. Elektronická správa, ktorú má členský štát identifikácie zaslať príslušným orgánom ostatných členských štátov podľa článku 47j ods. 1 a 2 nariadenia (EÚ) č. 904/2010, obsahuje tieto informácie: a) vyhlásenie o tom, že elektronická správa sa zasiela podľa článku 47j ods. 1 alebo 2 nariadenia (EÚ) č. 904/2010; b) meno zdaniteľnej osoby a meno sprostredkovateľa, ak je vymenovaný; c) identifikačné číslo pre DPH pridelené členským štátom identifikácie zdaniteľnej osobe alebo sprostredkovateľovi v súvislosti so zdaniteľnou osobou, ktorú sprostredkovateľ zastupuje; d) zdaňovacie obdobie, na ktoré sa zamýšľané administratívne zisťovanie vzťahuje; e) rozsah zamýšľaného administratívneho zisťovania; f) dátum, do ktorého majú príslušné orgány ostatných členských štátov poskytnúť odpoveď na elektronickú správu. Členský štát identifikácie zasiela elektronickú správu ostatným členským štátom prostredníctvom siete CCN/CSI. 4. Členský štát spotreby konzultuje s členským štátom identifikácie podľa článku 47j ods. 2 nariadenia (EÚ) č. 904/2010 prostredníctvom štandardného formulára uvedeného v článku 1 vykonávacieho rozhodnutia C(2019) 2866 a elektronicky prostredníctvom siete CCN/CSI. Členský štát spotreby uvádza v štandardnom formulári tieto informácie: a) meno zdaniteľnej osoby a meno sprostredkovateľa, ak je vymenovaný; b) identifikačné číslo pre DPH pridelené členským štátom identifikácie zdaniteľnej osobe alebo sprostredkovateľovi v súvislosti so zdaniteľnou osobou, ktorú sprostredkovateľ zastupuje; c) zdaňovacie obdobie, na ktoré sa zamýšľané administratívne zisťovanie vzťahuje; d) rozsah zamýšľaného administratívneho zisťovania. Ak členský štát identifikácie súhlasí so začatím administratívneho zisťovania, informuje o tom ostatné členské štáty prostredníctvom správy uvedenej v odseku 3. Článok 6b Štandardný formulár na predkladanie záznamov, ktoré uchováva zdaniteľná osoba alebo jej sprostredkovateľ, členskému štátu identifikácie Štandardný formulár uvedený v článku 47i ods. 3 nariadenia (EÚ) č. 904/2010 musí byť v súlade so štruktúrou stanovenou v prílohe IV k tomuto nariadeniu. Článok 6c Určenie príslušného orgánu zodpovedného za koordináciu administratívnych zisťovaní Kontaktné údaje príslušného orgánu zodpovedného za koordináciu administratívnych zisťovaní v každom členskom štáte v súvislosti so zdaniteľnými osobami, ktoré využívajú jednu z osobitných úprav, zahŕňajú názov, oddelenie, adresu, telefónne číslo a e-mailovú adresu, ktoré sa majú použiť na kontaktovanie daného príslušného orgánu. Tieto informácie sa sprístupnia ostatným členským štátom a Komisii prostredníctvom siete CCN/CSI. (*1) Vykonávacie rozhodnutie C(2019) 2866, ktorým sa stanovujú podrobné pravidlá uplatňovania nariadenia Rady (EÚ) č. 904/2010, pokiaľ ide o vzorové formuláre, automatické žiadosti o určité informácie a dohodu o úrovni poskytovaných služieb.“;"